BILAG

Følgende ændringsforslag blev forkastet under afstemningen, men opnåede over en fjerdedel af stemmerne (forretningsordenens art. 59, stk. 3):

Punkt 3.12

Ændres som følger:

Eftersom uddannelse og forebyggelse udgør en central del af investeringerne i sikkerhed og sundhed på arbejdspladsen, henleder EØSU især opmærksomheden på fagforeningernes sundheds- og sikkerhedsrepræsentanter og andre frivillige. Det er vigtigt at sikre udvalgene for sikkerhed og sundhed på arbejdspladsen og arbejdstagerrepræsentanterne en større rolle og om nødvendigt på nationalt niveau forbedre retsbeskyttelsen af arbejdstagerrepræsentanterne, så de er tilstrækkeligt juridisk beskyttet.

Begrundelse

Gives mundtligt.

Afstemningsresultat

For : 50 Imod : 86 Hverken for eller imod : 10

Punkt 5.12

Ændres som følger:

Det er derfor vigtigt, at rehabiliteringen og tilbagevenden til arbejdet for arbejdstagere, der har været syge af kræft, er så optimal som muligt for at forbedre denne sårbare gruppes trivsel og mindske de samfundsmæssige og økonomiske konsekvenser af kræft for de europæiske virksomheder og det europæiske samfund generelt. Det er nødvendigt at fremme en sunde politikker, instrumenter, tiltag og praksisser for tilbagevenden til arbejdet for at holde arbejdspladserne bæredygtige. Når arbejdstagerne ønsker at vende tilbage til arbejdet, bør der gennemføres passende rehabiliteringsprocedurer, herunder f.eks. en tilpasning af deres arbejdsplads. Faktorerne for gennemførelsen af vellykkede programmer er de juridiske muligheder for at tilbyde deltidsarbejde og incitamenter, så arbejdsgiveren kan støtte (1) rehabiliteringen og tilbagevenden til arbejdet efter et kræftforløb. SMV'erne bør modtage hjælp til at gøre kravene til arbejdet mere fleksible tillige med støtte og information inden for området.

Begrundelse

Kræft har øjeblikkelige og mærkbare virkninger for en persons dagligdag. Diagnosen er som regel ensbetydende med lange perioder med sygdomsfravær på grund af lægebehandling og funktionelle begrænsninger. Selvom kræftbehandlingen generelt er blevet bedre igennem de sidste tre årtier, og det samlede antal mennesker, der overlever kræft, er stigende, er mange tidligere kræftpatienter stadig plaget af de længerevarende symptomer og funktionshæmninger, efter at deres behandling er afsluttet, bl.a. træthed. Disse symptomer og funktionshæmninger kan påvirke de tidligere kræftpatienters arbejdsevne og gøre det vanskeligere for dem at forblive eller genindtræde på arbejdsmarkedet. Forskning viser, at de fleste kræftpatienter kan forblive eller vende tilbage til arbejdet, men at arbejdsløshedsrisikoen for tidligere kræftpatienter generelt er 1,4 gange højere end for personer, der aldrig har haft kræft. Instrumenter, praksisser, politikker og tiltag for at fremme rehabiliteringen og tilbagevenden til arbejdet er klart vigtige.

Virksomheder med færre end 250 ansatte (SMV'er) mangler information og ressourcer til rehabiliteringen og reintegrationen af arbejdstagere, der har haft kræft. Der er behov for strategier og programmer og støtte og oplysning til disse virksomheder. Information/Bistand vedrørende sundhed og sikkerhed på arbejdspladsen til grupper af SMV'er er værdifuld, fordi SMV'er kan lære af hinanden, og sammen er det nemmere at få adgang til den form for hjælp fra bedriftssundhedstjenester. Interessenterne opfatter imidlertid også SMV'ernes lille størrelse som en fordel, da stemningen i disse virksomheder er mere som en familie, hvilket kan skabe et miljø, der er mere støttende for arbejdstagere, der har haft kræft og vender tilbage til arbejdet.

Afstemningsresultat

For : 49 Imod : 106 Hverken for eller imod : 10

(1) https://osha.europa.eu/en/tools-and-publications/publications/executive-summary-rehabilitation-and-return-work-after-cancer-0.